Die lekkerste werk op aarde?Argieffoto (Foto: efes/Pixabay) Sou jy graag jou werk wou laat vaar en elke dag net lekkergoed by die huis wou sit en eet? ŉ Kanadese lekkergoedmaatskappy bied CA$100 000 (sowat R1,3 miljoen) per jaar aan vir dié werk. CNBC het berig oor dié ongewone plasing op LinkedIn vir “hoof-lekkergoedbeampte” vir die Kanadese maatskappy Candy Funhouse. In dié pos moet iemand alle lekkergoed toets en “beheer neem van allerhande prettighede!”. Die persoon moet ook aan die leiding staan van die maatskappy-strategie. Hulle is op soek na enigiemand in Noord-Amerika wat vyf jaar of ouer is en natuurlik ŉ soettand het, geen allergieë het nie en iemand met “ŉ entoesiasme en bereidwilligheid om snoepprodukte te toets”. Volgens die advertensie is ŉ omvattende tandheelkunde-plan ook by die pakket ingesluit. CNN Business berig Candy Funhouse word bestuur deur vier gesinslede in Toronto wie se ouers ŉ restaurant en oliebol-winkels bestuur het. Jamal Hejazi, uitvoerende hoof, sê ŉ paar duisend mense het reeds vir die pos aansoek gedoen, sommige selfs met ŉ video, en hy kan verstaan hoekom. “Dink aan jou beste herinneringe rondom lekkergoed, en nou kan jy dit elke dag by die werk doen!” Persone wat belangstel kan afstandwerk doen, of in die maatskappy se kantore in Toronto of Newark, New Jersey in die VSA. Die persoon sal óf in Kanadese dollar of in Amerikaanse dollar betaal word, afhangende van waar hulle woon. Hulle het die opsie om ŉ gewone 40 uur-werksweek te werk, tensy kinderarbeid-wetgewing dit verbied (spesiale reëlings sal getref word indien die wenner ŉ jonger persoon is). Dis ook nie net ŉ tydelike rol nie: dit kan ŉ permanente werk word, berig CNBC. Hejazi sê indien ŉ kind uiteindelik wen, beteken dit dat die vergaderings dalk “bietjie chaoties kan wees”, maar hy dink dit kan ook interessante resultate tot gevolg hê. “Ons dink ŉ kind se kreatiewe verbeelding en onbevooroordeelde mening kan ŉ groot bate wees.” Oor die “3 500+ produkte” wat die persoon maandeliks sal moet verorber, sê Hejazi dit is net die hoeveelheid produkte waaroor die maatskappy beskik. “Dit sou neerkom op 117 per dag,” het hy aan CNN gesê. “Dis heeltemal te veel.” Aansoekers moet ŉ dekbrief, CV en stawende dokumentasie voor 31 Augustus op LinkedIn indien.